6.

Kõik liidu ja selle liikmesriikide punktides 3, 4 ja 5 nimetatud seisukohad on nõuetekohaselt kooskõlastatud. a) Enne punktis 1 osutatud istungeid või nende istungite ajal võib eesistujariik punktis 3 nimetatud küsimustes kutsuda omal algatusel või komisjoni või liikmesriigi taotlusel kokku liikmesriikide ja komisjoni kooskõlastamiskoosolekud (kus kiireloomulistel juhtudel võib kasutada elektroonilist kooskõlastamist) nõukogu pädeva töörühma raames. Kooskõlastatud seisukohad esitab eesistujariik või vajadusel liikmesriik, kelle eesistujariik või komisjoni määravad kõikide kohalviibivate liikmesriikide nõusolekul. b) Punktis 4 osutatud küsimustes kutsutakse enne punktis 1 nimetatud istungit ja selle ajal eesistujariigi algatusel või komisjoni või liikmesriigi taotlusel kokku komisjoni ja liikmesriikide kooskõlastamiskoosolekud nõukogu pädeva töörühma raames, pöördudes võimalusel puuete teemat käsitleva kõrgetasemelise ekspertrühma poole tema pädevusvaldkonda kuuluvates küsimustes. Nimetatud kooskõlastamiskoosolekutel võib kiireloomulistel juhtudel kasutada elektroonilist kooskõlastamist. Liidu seisukohad esitab komisjon. c) Punktis 5 osutatud küsimustes kutsutakse enne punktis 1 nimetatud istungit ja selle ajal eesistujariigi algatusel või komisjoni või liikmesriigi taotlusel kokku komisjoni ja liikmesriikide kooskõlastamiskoosolekud nõukogu pädeva töörühma raames, pöördudes võimalusel puuete teemat käsitleva kõrgetasemelise ekspertrühma poole tema pädevusvaldkonda kuuluvates küsimustes. Nimetatud kooskõlastamiskoosolekutel võib kiireloomulistel juhtudel kasutada elektroonilist kooskõlastamist. Komisjon ja liikmesriigid otsustavad nõukogu pädeva töörühma raames toimuvatel kooskõlastamiskoosolekutel, kes esitab liidu ja selle liikmesriikide nimel tehtava mis tahes avalduse juhtudel, kui vastavad pädevused on lahutamatult seotud. Ühise seisukoha esitab komisjon juhul, kui asjaomane küsimus kuulub peamiselt liidu pädevusse, ning eesistujariik või liikmesriik juhul, kui asjaomane küsimus kuulub peamiselt liikmesriikide pädevusse. Seisukohtade kehtestamisel seoses punktidega a, b või c kohaldatakse järgmist korda: i) Brüsselis, nõukogu pädeva töörühma raames, võimalikult kiiresti enne punktis 1 nimetatud istungite algust. Punktis 1 nimetatud istungi päevakorra kättesaamisel saadab komisjon nõukogu sekretariaadile liikmesriikidele edastamiseks nende päevakorrapunktide loetelu, mille kohta tuleks teha avaldused ja teatada, kas need avaldused peaks tegema komisjon ja/või eesistujariik. Nõukogu sekretariaat edastab nimetatud avalduste eelnõud, mis on saadud eesistujariigilt (seoses punktiga 3) ja komisjonilt (seoses punktidega 4 ja 5) liikmesriikidele ja komisjonile vähemalt üks nädal enne kooskõlastamiskoosolekut. Nõukogu sekretariaat tagab, et avalduste kavandid edastatakse viivitamata nõukogu pädevale töörühmale. ii) Ilma et see piiraks ELi koordineerimise kohalikku korda, kohapeal (New Yorgis või Genfis), (2) eelkõige punktis 1 nimetatud istungite alguses ja vajadusel nende lõpus, ja istungite ajal kutsutakse vajadusel kokku täiendavad kooskõlastamiskoosolekud. Juhtudel, kui seisukohta ei võeta, sealhulgas lahkhelide tõttu liidu ja selle liikmesriikide pädevuste jaotuse küsimuses, edastatakse küsimus asjatute viivitusteta nõukogu pädevale töörühmale ja/või vajaduse korral muudele nõukogu organitele. Kui nendes organites kokkuleppele ei jõuta, edastatakse küsimus alaliste esindajate komiteele (Coreper). Ent juhul, kui pädeva töörühma ja vajadusel muude nõukogu organite koosolekuid ei saa õigeaegselt kokku kutsuda, edastatakse küsimus otse Coreperile, kes teeb seisukoha suhtes otsuse arutusel olevat küsimust käsitlevas ELi aluslepingus sätestatud hääletuskorra alusel. iii) Nõukogu pädeva töörühma määrab kindlaks eesistujariik. Eesistujariik teavitab nõuetekohaselt kõiki nõukogu töörühmi, kellel on oluline huvi arutusel oleva küsimuse suhtes (sealhulgas maksuküsimuste töörühma, kui küsimus hõlmab maksuelemente) ja teeb nendega õigeaegselt koostööd. Liikmesriigi või komisjoni taotluse korral peaks eesistujariik mis tahes käesoleva käitumisjuhendi alusel arutatava küsimuse suunama arutamiseks teistele oluliselt huvitatud töörühmadele.